《再呈徐吉云军门二首 其一》
清代·钱荣国

将军孝行化为忠，少壮从戎气象雄。偶遇钟期奏流水，遂师宗悫禦长风。

双眸虎盼威强敌，全体鳞伤著异功。此日江滨资坐镇，生民亿万仗帡幪。

作者简介：字俊甫，又字榗夫。光绪乙未岁贡，署理苏州府学教授，兼理训导。著有春雨堂诗章。邑志传文苑。外舅笃于内行，兄殁，逋负数千金，与弟分任之，不以累诸侄。中年设帐金阊，晚年司铎吴郡，故三吴人士出门下者转较里中为多。性喜经史词章，于性理岐黄亦极研究有得。累试辄高等，长沙王益吾祭酒督学江苏，岁科两试皆第一，才名籍甚，而卒不遇，命也。平生自奉甚刻苦，而待人则颇宽厚，殁之日，凡苏之学书门生皆为涕泣，其感人如此。